CELEX: 52022PC0179
Language: el
Date: 2022-04-13
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση και τη διόρθωση του κανονισμού (ΕΕ) αριθ. 508/2014 όσον αφορά ειδικά μέτρα για την άμβλυνση των συνεπειών της στρατιωτικής επίθεσης της Ρωσίας κατά της Ουκρανίας στις αλιευτικές δραστηριότητες και για τον μετριασμό των επιπτώσεων της διατάραξης της αγοράς που προκλήθηκε από την εν λόγω στρατιωτική επίθεση στην εφοδιαστική αλυσίδα της αλιείας και της υδατοκαλλιέργειας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.4.2022
            COM(2022) 179 final
            2022/0118(COD)
            
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση και τη διόρθωση του κανονισμού (ΕΕ) αριθ. 508/2014 όσον αφορά ειδικά μέτρα για την άμβλυνση των συνεπειών της στρατιωτικής επίθεσης της Ρωσίας κατά της Ουκρανίας στις αλιευτικές δραστηριότητες και για τον μετριασμό των επιπτώσεων της διατάραξης της αγοράς που προκλήθηκε από την εν λόγω στρατιωτική επίθεση στην εφοδιαστική αλυσίδα της αλιείας και της υδατοκαλλιέργειας 
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Η στρατιωτική επίθεση της Ρωσίας κατά της Ουκρανίας στις 24 Φεβρουαρίου 2022 επηρεάζει τους φορείς εκμετάλλευσης στον τομέα της αλιείας και της υδατοκαλλιέργειας στην Ένωση. Η διατάραξη των εμπορικών ροών βασικών προϊόντων για τον τομέα της αλιείας και της υδατοκαλλιέργειας από τη Ρωσία και την Ουκρανία, ενέτεινε απότομα την αύξηση των τιμών βασικών συντελεστών παραγωγής, όπως η ενέργεια και οι πρώτες ύλες. Το εμπόριο μεταξύ της Ουκρανίας και της Ένωσης επηρεάζεται επίσης σοβαρά από τη μη διαθεσιμότητα των μεταφορών, διότι οι ουκρανικοί αερολιμένες τέθηκαν εκτός λειτουργίας λόγω της ρωσικής επίθεσης και όλες οι εμπορικές ναυτιλιακές δραστηριότητες σε ουκρανικούς λιμένες έχουν ανασταλεί. Η τρέχουσα κρίση είναι πιθανόν να έχει σοβαρές επιπτώσεις για τον εφοδιασμό της Ένωσης με σιτηρά, φυτικά έλαια και λευκά ψάρια από την Ουκρανία και τη Ρωσία, με αποτέλεσμα να σημειωθεί σημαντική αύξηση στις τιμές των ιχθυοτροφών και έλλειψη βασικών πρώτων υλών. Μέρος του στόλου της Ένωσης έχει παύσει τις αλιευτικές του δραστηριότητες λόγω της μείωσης της κερδοφορίας από αυτές και της αδυναμίας αντιστάθμισης της αύξησης του κόστους των εισροών όπως οι διογκούμενες τιμές ενέργειας. Ο συνδυασμένος αντίκτυπος των αυξήσεων του κόστους και των ελλείψεων γίνεται επίσης αισθητός στους τομείς της ιχθυοκαλλιέργειας και της μεταποίησης. Υπάρχει, συνεπώς σημαντική διατάραξη της αγοράς λόγω των σημαντικών αυξήσεων του κόστους και των διαταραχών του εμπορίου, γεγονός που καθιστά αναγκαία την ανάληψη αποτελεσματικής και αποδοτικής δράσης.Η στρατιωτική επίθεση της Ρωσίας κατά της Ουκρανίας θέτει επίσης σε κίνδυνο την ασφάλεια των αλιευτικών δραστηριοτήτων που πραγματοποιούν οι αλιείς της Ένωσης σε γειτονικές περιοχές. Το γεγονός αυτό οδήγησε σε προληπτική διακοπή των δραστηριοτήτων σε ορισμένες περιοχές.
               
            
            
               Με βάση τα ανωτέρω, η Επιτροπή προτείνει τροποποίηση του κανονισμού (ΕΕ) αριθ. 508/2014 για το Ευρωπαϊκό Ταμείο Θάλασσας και Αλιείας (ΕΤΘΑ) με τη θέσπιση ειδικών μέτρων για την άμβλυνση των συνεπειών της στρατιωτικής επίθεσης της Ρωσίας κατά της Ουκρανίας στις αλιευτικές δραστηριότητες και για τον μετριασμό των επιπτώσεων της διατάραξης της αγοράς που προκλήθηκε από την εν λόγω στρατιωτική επίθεση στην εφοδιαστική αλυσίδα της αλιείας και της υδατοκαλλιέργειας. Οι δαπάνες εξακολουθούν να είναι επιλέξιμες για συνεισφορά από το εν λόγω Ταμείο έως την 31η Δεκεμβρίου 2023.
            
            
               Η παρούσα πρόταση συμπληρώνει την εκτελεστική απόφαση (ΕΕ) 2022/500 της Επιτροπής, της 25ης Μαρτίου 2022, με την οποία η στρατιωτική επίθεση της Ρωσίας κατά της Ουκρανίας ορίζεται ως έκτακτο συμβάν που προκαλεί σημαντική διατάραξη των αγορών και, ως εκ τούτου, ενεργοποιεί μέτρα στήριξης για την αντιμετώπιση κρίσεων στο πλαίσιο του Ευρωπαϊκού Ταμείου Θάλασσας, Αλιείας και Υδατοκαλλιέργειας (ΕΤΘΑΥ). Οι δέσμες μέτρων στο πλαίσιο τόσο του ΕΤΘΑ όσο και του ΕΤΘΑΥ μεγιστοποιούν τη χρήση των διαθέσιμων χρηματοδοτικών πόρων για τη στήριξη των τομέων της αλιείας, της υδατοκαλλιέργειας και της μεταποίησης ιχθυοπροϊόντων κατά την τρέχουσα κρίση.
            
            
               •Συνέπεια με τις ισχύουσες διατάξεις στον τομέα πολιτικής
            
            
               Η πρόταση συνάδει με τον κανονισμό (ΕΕ) αριθ. 1380/2013 σχετικά με την κοινή αλιευτική πολιτική, καθώς και με τον κανονισμό (ΕΕ) αριθ. 1303/2013 περί κοινών διατάξεων για τα ταμεία της Ένωσης που εφαρμόζονται στο πλαίσιο της επιμερισμένης διαχείρισης. 
            
            
               •Συνέπεια με άλλες πολιτικές της Ένωσης
            
            
               
                  Η πρόταση περιορίζεται σε στοχευμένη και έκτακτη τροποποίηση του κανονισμού (ΕΕ) αριθ. 508/2014 και διατηρεί τη συνέπεια με άλλες πολιτικές της Ένωσης.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Άρθρο 43 παράγραφος 2 και άρθρο 175 της Συνθήκης για τη λειτουργία της Ευρωπαϊκής Ένωσης. 
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Οι διατάξεις της πρότασης εφαρμόζονται στο πλαίσιο της επιμερισμένης διαχείρισης, σύμφωνα με τον δημοσιονομικό κανονισμό. 
            
            
               •Αναλογικότητα
            
            
               Οι προτεινόμενες διατάξεις είναι σύμφωνες με την αρχή της αναλογικότητας, καθώς είναι κατάλληλες, αναγκαίες και δεν διατίθενται άλλα λιγότερο περιοριστικά μέτρα για την επίτευξη των επιθυμητών στόχων πολιτικής. 
            
            
               •Επιλογή της νομικής πράξης
            
            
               Προτεινόμενη νομική πράξη: κανονισμός του Ευρωπαϊκού Κοινοβουλίου και του Συμβουλίου.
            
         
         
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Άνευ αντικειμένου
               
            
            
               •Διαβουλεύσεις με τα ενδιαφερόμενα μέρη
            
            
               Οι προκλήσεις που ανακύπτουν από τη στρατιωτική επίθεση της Ρωσίας κατά της Ουκρανίας και η ανάγκη να αμβλυνθούν οι συνέπειές της στις αλιευτικές δραστηριότητες και να μετριαστούν οι επιπτώσεις της διατάραξης της αγοράς που προκλήθηκε από την εν λόγω στρατιωτική επίθεση στην εφοδιαστική αλυσίδα της αλιείας και της υδατοκαλλιέργειας έχουν αναφερθεί από διάφορα ενδιαφερόμενα μέρη του τομέα της αλιείας και της υδατοκαλλιέργειας και εκπροσώπους των κρατών μελών. Όλοι οι φορείς εκμετάλλευσης, τα ενδιαφερόμενα μέρη και τα ενδιαφερόμενα κράτη μέλη τόνισαν την ανάγκη εξασφάλισης χρηματοδοτικής στήριξης για τον τομέα της αλιείας και της υδατοκαλλιέργειας.
            
            
               •Συλλογή και χρήση εμπειρογνωσίας
            
            
               
                  Άνευ αντικειμένου
               
            
            
               •Εκτίμηση επιπτώσεων
            
            
               
                  Δεν απαιτείται εκτίμηση των επιπτώσεων, λόγω της εξαιρετικής και κρίσιμης φύσης της στρατιωτικής επίθεσης της Ρωσίας κατά της Ουκρανίας, η οποία απαιτεί την άμεση λήψη ενωσιακών μέτρων μετριασμού.  
               
            
            
               •Καταλληλότητα και απλούστευση του κανονιστικού πλαισίου
            
            
               
                  Άνευ αντικειμένου
               
               
                   •
                        Θεμελιώδη δικαιώματα
               
               
                  Η παρούσα πρόταση δεν έχει επιπτώσεις στην προστασία των θεμελιωδών δικαιωμάτων.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η προτεινόμενη τροποποίηση δεν συνεπάγεται αλλαγές στα ετήσια ανώτατα όρια του πολυετούς δημοσιονομικού πλαισίου όσον αφορά τις αναλήψεις υποχρεώσεων και τις πληρωμές. 
            
            
               Δεδομένου ότι οι δραστηριότητες αλιείας, υδατοκαλλιέργειας και μεταποίησης επηρεάζονται σημαντικά από την κρίση, τα ισχύοντα μέτρα και επιχειρησιακά προγράμματα του ΕΤΘΑ δεν εφαρμόζονται κανονικά. Ως εκ τούτου, για να αποφευχθεί η απώλεια χρηματοδοτικών πόρων για την αποτελεσματική αντιμετώπιση της κρίσης, θα πρέπει να δοθεί στα κράτη μέλη η δυνατότητα να ανακατανέμουν προς τα ειδικά μέτρα, σε σύντομο χρονικό διάστημα, τους χρηματοδοτικούς πόρους που είναι διαθέσιμοι στο πλαίσιο του επιχειρησιακού τους προγράμματος. Η δυνατότητα αυτή θα περιορίζεται από τα κονδύλια του προϋπολογισμού που έχουν ήδη λάβει τα κράτη μέλη και τα οποία δεν μπορούν να υπερβούν. 
            
            
               Οι πιστώσεις πληρωμών που είναι διαθέσιμες στον προϋπολογισμό του 2022 για το ΕΤΘΑ μπορούν να καλύψουν μια μετατόπιση μεταξύ των προτεραιοτήτων της Ένωσης στο πλαίσιο των επιχειρησιακών προγραμμάτων. Τα νέα μέτρα θα αντικαταστήσουν σε μεγάλο βαθμό αρχικά προγραμματισμένα μέτρα, τα οποία πρέπει πλέον να επανεξεταστούν λόγω της γενικής διατάραξης της εφοδιαστικής αλυσίδας. Κατά συνέπεια, τα προτεινόμενα μέτρα αποσκοπούν στη διασφάλιση της αποτελεσματικής εκτέλεσης του προϋπολογισμού για το 2022 και του κονδυλίου για το ΕΤΘΑ για την περίοδο 2014-2020. 
            
            
               Η Επιτροπή θα παρακολουθεί προσεκτικά τον αντίκτυπο της προτεινόμενης τροποποίησης στις πιστώσεις πληρωμών το 2022, λαμβάνοντας υπόψη τόσο την εκτέλεση του προϋπολογισμού όσο και τις αναθεωρημένες προβλέψεις των κρατών μελών.
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
         
         
            
               Ισχύουν οι απαιτήσεις εφαρμογής, παρακολούθησης, αξιολόγησης και υποβολής εκθέσεων που ορίζονται στον κανονισμό (ΕΕ) αριθ. 508/2014 και στον κανονισμό (ΕΕ) αριθ. 1303/2013.
            
            
               •Επεξηγηματικά έγγραφα (για οδηγίες)
            
            
               
                  Άνευ αντικειμένου
               
            
            
               •Αναλυτική επεξήγηση των επιμέρους διατάξεων της πρότασης
            
            
               Η πρόταση θεσπίζει τα ακόλουθα μέτρα προκειμένου να αμβλυνθούν οι συνέπειες της στρατιωτικής επίθεσης της Ρωσίας κατά της Ουκρανίας στις αλιευτικές δραστηριότητες και να μετριαστούν οι επιπτώσεις της διατάραξης της αγοράς που προκλήθηκε από την εν λόγω στρατιωτική επίθεση στην εφοδιαστική αλυσίδα της αλιείας και της υδατοκαλλιέργειας:
            
            
               ·Χρηματική αποζημίωση για την προσωρινή παύση των αλιευτικών δραστηριοτήτων στις περιπτώσεις που η στρατιωτική επίθεση της Ρωσίας κατά της Ουκρανίας θέτει σε κίνδυνο την ασφάλεια των αλιευτικών δραστηριοτήτων. Η συγκεκριμένη αποζημίωση δεν υπόκειται ούτε στο ανώτατο όριο χρηματοδότησης που ορίζεται στο άρθρο 25 παράγραφος 3 του κανονισμού για το ΕΤΘΑ ούτε στο μέγιστο χρονικό διάσημα 6 μηνών που ορίζεται στο άρθρο 33 παράγραφος 2 του εν λόγω κανονισμού. Στηρίζεται με το σύνηθες ποσοστό ενωσιακής συγχρηματοδότησης 75 % της επιλέξιμης δημόσιας δαπάνης.
            
            
               ·Χρηματική αποζημίωση αναγνωρισμένων οργανώσεων παραγωγών και ενώσεων οργανώσεων παραγωγών που αποθεματοποιούν προϊόντα αλιείας ή υδατοκαλλιέργειας σύμφωνα με τον μηχανισμό αποθεματοποίησης του κανονισμού (ΕΕ) αριθ. 1379/2013 (κοινή οργάνωση των αγορών).
            
            
               ·Χρηματική αποζημίωση των φορέων εκμετάλλευσης του τομέα της αλιείας και της υδατοκαλλιέργειας (συμπεριλαμβανομένου του τομέα μεταποίησης) για το διαφυγόν εισόδημά τους και για το πρόσθετο κόστος που προέκυψε λόγω της διατάραξης της αγοράς η οποία προκλήθηκε από τη στρατιωτική επίθεση της Ρωσίας κατά της Ουκρανίας και τις επιπτώσεις της στην εφοδιαστική αλυσίδα της αλιείας και της υδατοκαλλιέργειας. 
            
            
               Με την πρόταση εντάσσονται τα εν λόγω καθεστώτα αντιστάθμισης στα υφιστάμενα μέτρα του ΕΤΘΑ ώστε να διευκολυνθεί η ταχεία εφαρμογή τους. Η χρήση ενός υφιστάμενου πλαισίου εξαλείφει την ανάγκη σημαντικών τροποποιήσεων στο υπόδειγμα των επιχειρησιακών προγραμμάτων και διευκολύνει τον επαναπρογραμματισμό από τα κράτη μέλη. Ωστόσο, θα χρειαστεί να πραγματοποιηθούν τεχνικές προσαρμογές ήσσονος σημασίας στο υπόδειγμα των επιχειρησιακών προγραμμάτων και στο σύστημα υποβολής εκθέσεων και παρακολούθησης. Οι προσαρμογές που αφορούν το σύστημα υποβολής εκθέσεων και παρακολούθησης δεν είναι επείγουσες, καθώς τα κράτη μέλη έχουν στη διάθεσή τους 1 έτος πριν από την επόμενη διαβίβαση σωρευτικών δεδομένων σχετικά με τις πράξεις που επελέγησαν για χρηματοδότηση σύμφωνα με το άρθρο 97 παράγραφος 1 στοιχείο α) του κανονισμού για το ΕΤΘΑ. 
            
            
               Με την πρόταση εντάσσονται επίσης μηχανισμοί ευελιξίας για τη διευκόλυνση της ταχείας εφαρμογής αυτών των νέων μέτρων:
            
            
               ·Απλουστευμένη διαδικασία για την τροποποίηση των επιχειρησιακών προγραμμάτων των κρατών μελών όσον αφορά τη θέσπιση των εν λόγω μέτρων, συμπεριλαμβανομένης της ανακατανομής των σχετικών χρηματοδοτικών πόρων.
            
            
               ·Αναδρομική επιλεξιμότητα των δαπανών από τις 24 Φεβρουαρίου 2022 για τα εν λόγω μέτρα.
            
            
               ·Τη δυνατότητα ανακατανομής των πάγιων ποσών που είχαν αρχικά δεσμευτεί για ορισμένα μέτρα του ΕΤΘΑ (δηλαδή για έλεγχο και επιβολή, συλλογή δεδομένων) στα νέα μέτρα.
            
            
               Η πρόταση διορθώνει επίσης ένα τεχνικό λάθος στο άρθρο 96 της αγγλικής γλωσσικής έκδοσης του κανονισμού για το ΕΤΘΑ, στο οποίο η φράση «income foregone» θα πρέπει να αντικατασταθεί από τη φράση «income forgone».
            
            
            
               2022/0118 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση και τη διόρθωση του κανονισμού (ΕΕ) αριθ. 508/2014 όσον αφορά ειδικά μέτρα για την άμβλυνση των συνεπειών της στρατιωτικής επίθεσης της Ρωσίας κατά της Ουκρανίας στις αλιευτικές δραστηριότητες και για τον μετριασμό των επιπτώσεων της διατάραξης της αγοράς που προκλήθηκε από την εν λόγω στρατιωτική επίθεση στην εφοδιαστική αλυσίδα της αλιείας και της υδατοκαλλιέργειας 
               
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2 και το άρθρο 175,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  1
               , 
            
            
               Έχοντας υπόψη τη γνώμη της Επιτροπής των Περιφερειών
                  2
               , 
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Η στρατιωτική επίθεση της Ρωσίας κατά της Ουκρανίας στις 24 Φεβρουαρίου 2022 επηρεάζει τους φορείς εκμετάλλευσης στον τομέα της αλιείας και της υδατοκαλλιέργειας στην Ένωση. Η διατάραξη των εμπορικών ροών βασικών προϊόντων για τον τομέα της αλιείας και της υδατοκαλλιέργειας από τη Ρωσία και την Ουκρανία ενέτεινε απότομα την αύξηση των τιμών βασικών συντελεστών παραγωγής, όπως η ενέργεια και οι πρώτες ύλες. Το εμπόριο μεταξύ της Ουκρανίας και της Ένωσης επηρεάζεται επίσης σοβαρά από τη μη διαθεσιμότητα των μεταφορών, διότι οι ουκρανικοί αερολιμένες τέθηκαν εκτός λειτουργίας λόγω της ρωσικής επίθεσης και όλες οι εμπορικές ναυτιλιακές δραστηριότητες σε ουκρανικούς λιμένες έχουν ανασταλεί. Η τρέχουσα κρίση είναι πιθανόν να έχει σοβαρές επιπτώσεις για τον εφοδιασμό της Ένωσης με σιτηρά, φυτικά έλαια και λευκά ψάρια από την Ουκρανία και τη Ρωσία, με αποτέλεσμα να σημειωθεί σημαντική αύξηση στις τιμές των ιχθυοτροφών και έλλειψη βασικών πρώτων υλών. Μέρος του στόλου της Ένωσης έχει παύσει τις αλιευτικές του δραστηριότητες λόγω της μείωσης της κερδοφορίας από αυτές και της αδυναμίας αντιστάθμισης της αύξησης του κόστους των εισροών όπως οι διογκούμενες τιμές ενέργειας. Ο συνδυασμένος αντίκτυπος των αυξήσεων του κόστους και των ελλείψεων γίνεται επίσης αισθητός στους τομείς της ιχθυοκαλλιέργειας και της μεταποίησης. Υπάρχει, συνεπώς σημαντική διατάραξη της αγοράς λόγω των σημαντικών αυξήσεων του κόστους και των διαταραχών του εμπορίου που καθιστούν αναγκαία την ανάληψη αποτελεσματικής και αποδοτικής δράσης.
            
            
               (2)Ως εκ τούτου, το Ευρωπαϊκό Ταμείο Θάλασσας και Αλιείας (ΕΤΘΑ) που θεσπίστηκε με τον κανονισμό (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου
                  3
                θα πρέπει να έχει τη δυνατότητα να στηρίζει ειδικά μέτρα για τον μετριασμό των επιπτώσεων της διατάραξης της αγοράς που προκλήθηκε από τη στρατιωτική επίθεση της Ρωσίας κατά της Ουκρανίας στην εφοδιαστική αλυσίδα της αλιείας και της υδατοκαλλιέργειας. Τα εν λόγω μέτρα θα πρέπει να περιλαμβάνουν χρηματική αποζημίωση αναγνωρισμένων οργανώσεων παραγωγών και ενώσεων οργανώσεων παραγωγών που αποθεματοποιούν προϊόντα αλιείας ή υδατοκαλλιέργειας σύμφωνα με τα άρθρα 30 και 31 του κανονισμού (ΕΕ) αριθ. 1379/2013 του Ευρωπαϊκού Κοινοβουλίου και του Συμβουλίου
                  4
               , καθώς και χρηματική αποζημίωση των φορέων εκμετάλλευσης του τομέα της αλιείας και της υδατοκαλλιέργειας για το διαφυγόν εισόδημά τους και για το πρόσθετο κόστος που προέκυψε λόγω της διατάραξης της αγοράς η οποία προκλήθηκε από τη στρατιωτική επίθεση της Ρωσίας κατά της Ουκρανίας και τις επιπτώσεις της στην εφοδιαστική αλυσίδα της αλιείας και της υδατοκαλλιέργειας. Οι δαπάνες για πράξεις που λαμβάνουν στήριξη βάσει των εν λόγω μέτρων θα πρέπει να είναι επιλέξιμες από τις 24 Φεβρουαρίου 2022, ημερομηνία έναρξης της στρατιωτικής επίθεσης της Ρωσίας κατά της Ουκρανίας. 
            
            
               (3)Το ΕΤΘΑ θα πρέπει επίσης να έχει τη δυνατότητα να στηρίζει τη χρηματική αποζημίωση για την προσωρινή παύση των αλιευτικών δραστηριοτήτων στις περιπτώσεις που η στρατιωτική επίθεση της Ρωσίας κατά της Ουκρανίας θέτει σε κίνδυνο την ασφάλεια των αλιευτικών δραστηριοτήτων. Η εν λόγω προσωρινή παύση δραστηριοτήτων θα πρέπει να έχει επέλθει από τις 24 Φεβρουαρίου 2022, ημερομηνία έναρξης της στρατιωτικής επίθεσης της Ρωσίας κατά της Ουκρανίας. 
            
            
               (4)Δεδομένων των σημαντικών κοινωνικοοικονομικών επιπτώσεων της διατάραξης της αγοράς που προκλήθηκε από τη στρατιωτική επίθεση της Ρωσίας κατά της Ουκρανίας στην εφοδιαστική αλυσίδα της αλιείας και της υδατοκαλλιέργειας, θα πρέπει να είναι δυνατή η στήριξη της προσωρινής παύσης των αλιευτικών δραστηριοτήτων λόγω της στρατιωτικής επίθεσης της Ρωσίας κατά της Ουκρανίας, με μέγιστο ποσοστό συγχρηματοδότησης 75 % της επιλέξιμης δημόσιας δαπάνης. 
            
            
               (5)Δεδομένης της ανάγκης για ευελιξία στην ανακατανομή των χρηματοδοτικών πόρων, θα πρέπει να είναι δυνατή η ανακατανομή των πάγιων ποσών που έχουν καθοριστεί για μέτρα ελέγχου και επιβολής, καθώς και για μέτρα συλλογής δεδομένων, στα μέτρα που αμβλύνουν τις συνέπειες της στρατιωτικής επίθεσης της Ρωσίας κατά της Ουκρανίας στις αλιευτικές δραστηριότητες και μετριάζουν τις επιπτώσεις της διατάραξης της αγοράς που προκλήθηκε από την εν λόγω στρατιωτική επίθεση στην εφοδιαστική αλυσίδα της αλιείας και της υδατοκαλλιέργειας. Για τον ίδιο λόγο, και με την επιφύλαξη του ανώτατου ορίου χρηματοδότησης και του περιορισμού της διάρκειας που ισχύει για τις άλλες περιπτώσεις προσωρινής παύσης των αλιευτικών δραστηριοτήτων, η παροχή στήριξης για την προσωρινή παύση των αλιευτικών δραστηριοτήτων λόγω της στρατιωτικής επίθεσης της Ρωσίας κατά της Ουκρανίας δεν θα πρέπει υπόκειται σε ανώτατο όριο χρηματοδότησης και σε περιορισμό της διάρκειας. Θα πρέπει να εξακολουθήσει να ισχύει η υποχρέωση αφαίρεσης της στήριξης που χορηγείται για την προσωρινή παύση από τη στήριξη που χορηγείται για την οριστική παύση αλιευτικών δραστηριοτήτων για το ίδιο σκάφος. Για λόγους νομικής σαφήνειας, όσον αφορά την εφαρμογή αυτής της νέας περίπτωσης προσωρινής παύσης, είναι απαραίτητο να γίνει αναφορά στην περίοδο επιλεξιμότητας που ορίζεται στο άρθρο 65 παράγραφος 2 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του του Συμβουλίου
                  5
               . 
            
            
               (6)Δεδομένου του επείγοντος χαρακτήρα της παροχής της απαιτούμενης στήριξης, το πεδίο εφαρμογής της απλουστευμένης διαδικασίας για την τροποποίηση των επιχειρησιακών προγραμμάτων των κρατών μελών θα πρέπει να επεκταθεί ώστε να συμπεριλάβει τροποποιήσεις που σχετίζονται με τα ειδικά μέτρα για την άμβλυνση των συνεπειών της στρατιωτικής επίθεσης της Ρωσίας κατά της Ουκρανίας στις αλιευτικές δραστηριότητες και για τον μετριασμό των επιπτώσεων της διατάραξης της αγοράς που προκλήθηκε από την εν λόγω στρατιωτική επίθεση στην εφοδιαστική αλυσίδα της αλιείας και της υδατοκαλλιέργειας. Η εν λόγω απλουστευμένη διαδικασία θα πρέπει να καλύψει όλες τις τροποποιήσεις που είναι αναγκαίες για την πλήρη εφαρμογή των σχετικών μέτρων, συμπεριλαμβανομένης της θέσπισής τους, της ανακατανομής χρηματοδοτικών πόρων από άλλα μέτρα και της περιγραφής των μεθόδων υπολογισμού της στήριξης. 
            
            
               (7)Για λόγους νομικής σαφήνειας, όσον αφορά την εφαρμογή των νέων μέτρων, είναι απαραίτητο να διορθωθεί ένα τεχνικό λάθος στην αγγλική γλωσσική έκδοση του κανονισμού (ΕΕ) αριθ. 508/2014 με την αντικατάσταση της φράσης «income foregone» με τη φράση «income forgone». Το άρθρο 96 του εν λόγω κανονισμού διορθώνεται αναλόγως. 
            
            
               (8)Δεδομένου του επείγοντος χαρακτήρα της απαιτούμενης στήριξης, ο παρών κανονισμός θα πρέπει να αρχίσει να ισχύει την επομένη της δημοσίευσής του. Δεδομένου του απροσδόκητου χαρακτήρα της στρατιωτικής επίθεσης της Ρωσίας κατά της Ουκρανίας και των σοβαρών επιπτώσεών της στις αλιευτικές δραστηριότητες και στους σχετικούς οικονομικούς τομείς και εφοδιαστικές αλυσίδες, η επιλεξιμότητα των δαπανών θα πρέπει να έχει αναδρομική ισχύ από τις 24 Φεβρουαρίου 2022.
            
            
               (9)Λαμβανομένου υπόψη του επείγοντος χαρακτήρα που οφείλεται στη στρατιωτική επίθεση της Ρωσίας κατά της Ουκρανίας καθώς και των κοινωνικών και οικονομικών της επιπτώσεων στον τομέα της αλιείας και της υδατοκαλλιέργειας, κρίθηκε ότι ενδείκνυται να προβλεφθεί παρέκκλιση από την προθεσμία των οκτώ εβδομάδων που καθορίζεται στο άρθρο 4 του πρωτοκόλλου αριθ. 1 σχετικά με τον ρόλο των εθνικών κοινοβουλίων στην Ευρωπαϊκή Ένωση, το οποίο προσαρτάται στη ΣΕΕ, στη Συνθήκη για τη λειτουργία της Ευρωπαϊκής Ένωσης και στη Συνθήκη περί ιδρύσεως της Ευρωπαϊκής Κοινότητας Ατομικής Ενέργειας.
            
            
               (10)Ως εκ τούτου, ο κανονισμός (ΕΕ) αριθ. 508/2014 θα πρέπει να τροποποιηθεί και να διορθωθεί αναλόγως,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1 
                  Τροποποιήσεις του κανονισμού (ΕΕ) αριθ. 508/2014
            
            
         
         
            
               Ο κανονισμός (ΕΕ) αριθ. 508/2014 τροποποιείται ως εξής:
            
            
            
               1. Στο άρθρο 13, προστίθεται η ακόλουθη παράγραφος 7:
            
            
               «7. Οι δημοσιονομικοί πόροι που αναφέρονται στις παραγράφους 2 και 3 μπορούν να ανακατανεμηθούν στη στήριξη που αναφέρεται στο άρθρο 33 παράγραφος 1 στοιχείο δ), στο άρθρο 44 παράγραφος 4α, στο άρθρο 67 και στο άρθρο 68 παράγραφος 3 προκειμένου να αμβλυνθούν οι συνέπειες της στρατιωτικής επίθεσης της Ρωσίας κατά της Ουκρανίας στις αλιευτικές δραστηριότητες και να μετριαστούν οι επιπτώσεις της διατάραξης της αγοράς που προκλήθηκε από την εν λόγω στρατιωτική επίθεση στην εφοδιαστική αλυσίδα της αλιείας και της υδατοκαλλιέργειας.»
            
            
            
               2. Στο άρθρο 22 παράγραφος 2, το στοιχείο ε) αντικαθίσταται από το ακόλουθο κείμενο:
            
            
               «ε) τροποποιήσεων των επιχειρησιακών προγραμμάτων που αφορούν τη στήριξη που αναφέρεται στο άρθρο 33 παράγραφος 1 στοιχείο δ), στο άρθρο 35, στο άρθρο 44 παράγραφος 4α, στο άρθρο 55 παράγραφος 1 στοιχείο β), στα άρθρα 57, 66 και 67, στο άρθρο 68 παράγραφος 3 και στο άρθρο 69 παράγραφος 3, συμπεριλαμβανομένης της ανακατανομής των σχετικών δημοσιονομικών πόρων για την αντιμετώπιση των συνεπειών της επιδημικής έκρηξης της COVID‐19 ή για την άμβλυνση των συνεπειών της στρατιωτικής επίθεσης της Ρωσίας κατά της Ουκρανίας στις αλιευτικές δραστηριότητες και τον μετριασμό των επιπτώσεων της διατάραξης της αγοράς που προκλήθηκε από την εν λόγω στρατιωτική επίθεση στην εφοδιαστική αλυσίδα της αλιείας και της υδατοκαλλιέργειας.»
            
            
            
               3. Στο άρθρο 33 παράγραφος 1, το στοιχείο δ) αντικαθίσταται από το ακόλουθο κείμενο:
            
            
               «δ) όταν η προσωρινή παύση αλιευτικών δραστηριοτήτων πραγματοποιείται μεταξύ 1ης Φεβρουαρίου και 31ης Δεκεμβρίου 2020 ως συνέπεια της επιδημικής έκρηξης της COVID‐19, συμπεριλαμβανομένων των σκαφών που αλιεύουν στο πλαίσιο συμφωνίας σύμπραξης βιώσιμης αλιείας, ή πραγματοποιείται από την 24η Φεβρουαρίου 2022 ως συνέπεια της στρατιωτικής επίθεσης της Ρωσίας κατά της Ουκρανίας η οποία θέτει σε κίνδυνο την ασφάλεια των αλιευτικών δραστηριοτήτων. »
            
            
            
               4. Στο άρθρο 33 παράγραφος 1, το δεύτερο εδάφιο του στοιχείου δ) αντικαθίσταται από το ακόλουθο κείμενο:
            
            
               «Σύμφωνα με το άρθρο 65 παράγραφος 9 δεύτερο εδάφιο του κανονισμού (ΕΕ) αριθ. 1303/2013 και κατά παρέκκλιση από το πρώτο εδάφιο αυτού, οι δαπάνες για πράξεις που λαμβάνουν στήριξη βάσει του στοιχείου δ) του πρώτου εδαφίου της παρούσας παραγράφου είναι επιλέξιμες από την 1η Φεβρουαρίου 2020 εάν αποτελούν συνέπεια της επιδημικής έκρηξης της COVID‐19 ή από την 24η Φεβρουαρίου 2022 εάν αποτελούν συνέπεια της στρατιωτικής επίθεσης της Ρωσίας κατά της Ουκρανίας η οποία θέτει σε κίνδυνο την ασφάλεια των αλιευτικών δραστηριοτήτων.»
            
            
            
               5. Στο άρθρο 33, η παράγραφος 2 αντικαθίσταται από το ακόλουθο κείμενο:
            
            
               «2. Η στήριξη που αναφέρεται στην παράγραφο 1 πρώτο εδάφιο στοιχεία α), β) και γ) δύναται να χορηγείται για μέγιστο χρονικό διάστημα έξι μηνών ανά σκάφος κατά την περίοδο επιλεξιμότητας που αναφέρεται στο άρθρο 65 παράγραφος 2 του κανονισμού (ΕΕ) αριθ. 1303/2013. Η εν λόγω μέγιστη διάρκεια δεν εφαρμόζεται στη στήριξη που αναφέρεται στο στοιχείο δ) του εν λόγω εδαφίου.»
            
            
            
               6. Στο άρθρο 44, η παράγραφος 4α αντικαθίσταται από το ακόλουθο κείμενο:
            
            
               «4α. Το ΕΤΘΑ μπορεί να στηρίξει μέτρα για την προσωρινή παύση αλιευτικών δραστηριοτήτων ως αποτέλεσμα της επιδημικής έκρηξης της COVID‐19 ή της στρατιωτικής επίθεσης της Ρωσίας κατά της Ουκρανίας η οποία θέτει σε κίνδυνο την ασφάλεια των αλιευτικών δραστηριοτήτων, όπως προβλέπεται στο άρθρο 33 παράγραφος 1 στοιχείο δ), υπό τους όρους που καθορίζονται στο άρθρο 33.»
            
            
         
         
            
               7. Στο άρθρο 67, η εισαγωγική φράση της παραγράφου 1 πρώτο εδάφιο αντικαθίσταται από το ακόλουθο κείμενο:
            
            
               «1. Όταν απαιτείται για την αντιμετώπιση της επιδημικής έκρηξης της COVID‐19 ή για τον μετριασμό των επιπτώσεων της διατάραξης της αγοράς που προκλήθηκε από τη στρατιωτική επίθεση της Ρωσίας κατά της Ουκρανίας στην εφοδιαστική αλυσίδα της αλιείας και της υδατοκαλλιέργειας, το ΕΤΘΑ μπορεί να στηρίζει την αποζημίωση αναγνωρισμένων οργανώσεων παραγωγών ή ενώσεων οργανώσεων παραγωγών που αποθεματοποιούν τα προϊόντα αλιείας ή υδατοκαλλιέργειας τα οποία απαριθμούνται στο παράρτημα II του κανονισμού (ΕΕ) αριθ. 1379/2013 ή τα προϊόντα του κωδικού ΣΟ 0302 όπως απαριθμούνται στο παράρτημα I στοιχείο α) του εν λόγω κανονισμού, εφόσον τα προϊόντα αυτά αποθεματοποιούνται σύμφωνα με τα άρθρα 30 και 31 του εν λόγω κανονισμού και βάσει των ακόλουθων προϋποθέσεων:» 
            
            
            
               8. Στο άρθρο 67, η παράγραφος 2 αντικαθίσταται από το ακόλουθο κείμενο:
            
            
               «2. Η στήριξη που αναφέρεται στην παράγραφο 1 λήγει την 31η Δεκεμβρίου 2020 εκτός εάν μετριάζει τις επιπτώσεις της διατάραξης της αγοράς που προκλήθηκε από τη στρατιωτική επίθεση της Ρωσίας κατά της Ουκρανίας στην εφοδιαστική αλυσίδα της αλιείας και της υδατοκαλλιέργειας.
            
            
            
               Σύμφωνα με το άρθρο 65 παράγραφος 9 δεύτερο εδάφιο του κανονισμού (ΕΕ) αριθ. 1303/2013 και κατά παρέκκλιση από το πρώτο εδάφιο αυτού, οι δαπάνες για πράξεις που λαμβάνουν στήριξη βάσει του παρόντος άρθρου είναι επιλέξιμες από την 1η Φεβρουαρίου 2020 για την αντιμετώπιση της επιδημικής έκρηξης της COVID‐19 και από την 24η Φεβρουαρίου 2022 για τον μετριασμό των επιπτώσεων της διατάραξης της αγοράς που προκλήθηκε από τη στρατιωτική επίθεση της Ρωσίας κατά της Ουκρανίας στην εφοδιαστική αλυσίδα της αλιείας και της υδατοκαλλιέργειας.» 
            
            
            
               9. Στο άρθρο 68, προστίθεται η ακόλουθη παράγραφος 3:
            
            
               «3. Το ΕΤΘΑ μπορεί να στηρίζει τη χρηματική αποζημίωση των φορέων εκμετάλλευσης του τομέα της αλιείας και της υδατοκαλλιέργειας για το διαφυγόν εισόδημά τους και για το πρόσθετο κόστος που προέκυψε λόγω της διατάραξης της αγοράς η οποία προκλήθηκε από τη στρατιωτική επίθεση της Ρωσίας κατά της Ουκρανίας και τις επιπτώσεις της στην εφοδιαστική αλυσίδα της αλιείας και της υδατοκαλλιέργειας.
            
            
               Σύμφωνα με το άρθρο 65 παράγραφος 9 δεύτερο εδάφιο του κανονισμού (ΕΕ) αριθ. 1303/2013, οι δαπάνες για πράξεις που λαμβάνουν στήριξη βάσει του πρώτου εδαφίου είναι επιλέξιμες από την 24η Φεβρουαρίου 2022.
            
            
               Η αποζημίωση που αναφέρεται στο πρώτο εδάφιο υπολογίζεται σύμφωνα με το άρθρο 96.»
            
            
            
               10. Στο άρθρο 95 παράγραφος 2, το στοιχείο ε) αντικαθίσταται από το ακόλουθο κείμενο:
            
            
               «ε) η πράξη σχετίζεται με τις ενισχύσεις δυνάμει του άρθρου 33 ή 34 ή τις αντισταθμίσεις δυνάμει του άρθρου 54, του άρθρου 55, του άρθρου 56, του άρθρου 68 παράγραφος 3 ή του άρθρου 69 παράγραφος 3,»
            
            
                
            
            
               Άρθρο 2 
                  Διόρθωση του κανονισμού (ΕΕ) αριθ. 508/2014
            
            
               (δεν αφορά το ελληνικό κείμενο)
            
            
                
               
            
         
         
            
               Άρθρο 3
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Η Πρόεδρος
                        Ο Πρόεδρος
               
            
         
         
            
                  
                     (1)
                  
                        ΕΕ C  της , σ. .
               
               
                  
                     (2)
                  
                        ΕΕ C  της , σ. .
               
               
                  
                     (3)
                  
                        Κανονισμός (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για το Ευρωπαϊκό Ταμείο Θάλασσας και Αλιείας και για την κατάργηση των κανονισμών του Συμβουλίου (ΕΚ) αριθ. 2328/2003, (ΕΚ) αριθ. 861/2006, (ΕΚ) αριθ. 1198/2006 και (ΕΚ) αριθ. 791/2007 και του κανονισμού (ΕΕ) αριθ. 1255/2011 του Ευρωπαϊκού Κοινοβουλίου και του Συμβουλίου (ΕΕ L 149 της 20.5.2014, σ. 1).
               
               
                  
                     (4)
                  
                        Κανονισμός (ΕΕ) αριθ. 1379/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για την κοινή οργάνωση των αγορών των προϊόντων αλιείας και υδατοκαλλιέργειας, την τροποποίηση των κανονισμών του Συμβουλίου (ΕΚ) αριθ. 1184/2006 και (ΕΚ) αριθ. 1224/2009 και την κατάργηση του κανονισμού (ΕΚ) αριθ. 104/2000 του Συμβουλίου (ΕΕ L 354 της 28.12.2013, σ. 1).
               
               
                  
                     (5)
                  
                        Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).